Aage Brusgaard (FP), 1997-11-27:
Evighedsmaskinen er jo ikke opfundet endnu, og ikke engang en rigtig brugbar bølgebryderdynamo er jo opfundet.
Vi kan godt vedtage reduktionsmål på 10, 20 eller 30 pct., men det, der skal ske, for at de kan opfyldes, er, at vi skal have befolkningen med os.
Befolkningen skal kunne se det fornuftige i sådan nogle reduktionsmål, ellers kommer vi
ingen vegne.
Jeg har sagt det her før, men jeg vil gentage det i debatten i dag: Når vores miljø- og energiminister kører rundt i en bil, der kun bevæger sig 6,4 km på en 1 l benzin, og vores skatte- og afgiftminister kører i en bil, der kun bevæger sig 6,2 km på 1 l, og vi ved, at de udmærket kunne få en bil, der kunne bevæge sig 20 km på 1 l benzin, så er det ikke nemt at få befolkningen til at følge med.
Vores regering presser gennem EU bilfabrikkerne til at lave motorer, der kan køre 30 km på 1 l, men hvad er der ved det, når vores egne ministre ikke engang vil købe de biler, der i dag er udviklet til at køre langt på 1 l?
Og det er jo ikke bare vores ministre - det er jo også andre, embedsmænd, politikere og journalister.
Når de køber ny bil, så tænker de jo også på at få elopvarmede sæder, elspejle, elektrisk soltag, aircondition osv., og alt det kræver ekstra energi.
Når vores EU-kommissær, Ritt Bjerregaard, som jo skulle gå foran i miljøsagen og spare på ressourcerne, skal til sådan et ganske almindeligt møde i Socialdemokratiet her i Danmark, er der ikke noget med, at hun kan tage toget, nej-nej, hun skal både have en flyvemaskine, og så skal hun have den største Mercedes, der kan bringes på samlebåndet, og som kører 5,2 km på 1 l benzin.
Så kan man sige, at de eksempler, jeg her er kommet med, ingenting har med debatten at gøre.
Jo, for det er nemlig det, hele sagen drejer sig om.
Hvis vi ikke opfører os ordentligt, så kan vi heller ikke få befolkningen til det.
Det er sådan, at det land, vi lever i, Danmark, er et af de lande i verden, der bruger mest energi, og derfor er et af de mest CO2-tunge af samtlige lande.
Og der er jo et gammelt ordsprog, der siger: »Vil du forandre verden, så start med dig selv.«
Jeg har sagt det før: Hvis alle de rejser, som embedsmænd og politikere foretager, kunne stoppes, så ville CO2-udslippet nok blive reduceret med et par procent eller tre.
Jeg vil også lige komme ind på noget andet, som aldrig er blevet diskuteret: Vi har et forsvar i Danmark og i de fleste andre lande.
Der er krig flere steder på kloden.
Hvis bare de store lande kunne sætte sig sammen og sige: Vi vil
ikke have krig.
Det kunne de store lande jo rent faktisk godt bestemme.
Hvis vi ikke havde hele den overflødige militære oprustning og øvelser i forskellige lande - jeg behøver ikke nævne navne, alle ved, hvor der er krig, og alle ved, hvor meget forsvarsbudgetterne koster, og alt sammen skal bruge dieselolie, benzin og materielt udstyr som metaller, som også frembringer CO2 - så vil jeg tro, at bare ved, at vi kunne stoppe krigene og afskaffe vores forsvar, ville CO2-udslippene blive reduceret med imellem 10 og 15 pct. Det var faktisk bedre, man tog fat dér, i stedet for at snakke om ting, der ikke kan lade sig gøre.
Den røde lampe lyser, så jeg siger tak for ordet.